
1. DiO 


JAVNI DOKUMENT O STANJU NEZAVISNE KULTURE U KARLOVCU 
I POTREBNIM KORACIMA ZA NJENO UNAPREĐENJE 


1. ANALIZA STANJA NEZAVISNE KULTURNE 
SCENE U KARLOVCU 


Pod terminom “nezavisna kultura" podrazumijevamo izvaninstitucionalne, nekomercijalne i 
“nemainstream" kulturne sadržaje koji imaju i društveno-aktivistički, interdisciplinarni, kritički 
i zagovarački pristup. Nezavisnu kulturu čine nevladine i neprofitne organizacije, udruge i 
umjetničke organizacije, kao i neformalne inicijative, koje su rezultat samoorganiziranog 
poduhvata grupe pojedinaca. One su otvorene za participaciju, a najčešće su usmjerene 
poljima: od različitih područja suvremene umjetnosti poput vizualne ili izvedbene umjetnosti, 
preko filma, videa, glazbe, pa sve do različitih oblika subkulturnih i “uradi sam" kulturnih i 
umjetničkih praksi te onih koje su usmjerene prema kulturi mladih i za mlade. Osim toga, 
akteri nezavisne kulture djeluju i u tzv. sociokulturnom polju i rad im se preklapa i veže s 


ekološkim, ljudsko-pravaškim, feminističkim, manjinskim i strukovnim udrugama, udrugama 


mladih i za mlade itd. 


1.1. KRATKI PRESJEK NEZAVISNE KULTURE U KARLOVCU 


Pojam “nezavisna kultura" u gradu Karlovcu u većoj mjeri koristi se 
tek posljednjih desetak godina, no programa koji su predstavljali 
lokalnu nezavisnu kulturnu scenu bilo je i ranije. Prvi programi 
koje bismo mogli nazvati nezavisnima odvijali su se uglavnom pod 
okriljem tadašnjeg Kluba mladih Bratstvo-jedinstvo i Centra za 
kulturu Zorin dom (danas Gradsko kazalište Zorin dom) uz druge 
inicijative koje bi iz današnje perspektive uistinu imale predznak 
“nezavisne". Dio programa nije se ugasio niti za vrijeme ratnih 
godina, no tada se već počelo osjećati nepostojanje prostora za 
izvedbu kulturnih i umjetničkih programa i potpore lokalne uprave, 
pa su se programi provodili sporadično i neredovito. 


U pregledu poslijeratnog organiziranja nezavisne kulturne scene 
u gradu Karlovcu možemo izdvojiti jednu od prvih organizacija 
civilnoga društva u Republici Hrvatskoj, Studentski kulturni centar 
Braća Radić, koji se skrasio u prostoru Male Scene Hrvatskoga 
doma. Mala Scena je tijekom poratnih “90-ih i početkom 2000- 
ih postala inkubator oko kojeg se u najvećoj mjeri okupljala 


nezavisna glazbena, umjetnička i aktivistička scena u Karlovcu, 
no tijekom deset godina rada izostala je potpora lokalne uprave 
i ministarstava, a prostor i programi održavani su isključivo 
zahvaljujući međunarodnim donacijama i samofinanciranju. Nakon 
isteka ugovora o podnajmu Male Scene, Karlovac ostaje bez jedinog 
klupskoga prostora, nakon čega su prostorije korištene uglavnom 
za vježbanje glazbenih sastava i tek povremene koncerte i večeri 
elektroničke glazbe. 


Istekom ugovora o podnajmu i prestankom kontinuiranog 
korištenja prostora Male Scene, članovi udruga lokalne nezavisne 
kulturne scene kreću s inicijativama prema gradskoj upravi za 
otvaranje novog multifunkcionalnog prostora koji je ujedno i 
uvršten kao mjera u Gradski program za mlade Grada Karlovca 
2008. - 2012. Istovremeno kreću i s organiziranjem različitih 
kulturnih i umjetničkih programa u javnom prostoru, na otvorenom, 
i to najčešće tijekom ljetnih mjeseci. 


Posljednjih godina se u Karlovcu događa pravi “boom" festivala i 
raznih drugih događanja koji se realiziraju iz godine u godinu, a 
otvoreni su izvođačima na domaćoj i međunarodnoj sceni: Art Only, 
festival nezavisne kulture Nepokoreni grad, ArtikA, Four River Film 
Festival, festival elektroničke glazbe LED Fest, Etno i Jazz festival, 
30 godina punka u Karlovcu, glazbeni demo festival HermetiKA, 
KAbina, Karlovac Dance Festival, Mladi za jesen u gradu, PickUp 
Music Festival. 


Većina tih događanja odvija se ljeti na otvorenom, dok se u 
zimskim mjesecima zbog nedostatka infrastrukture programi 
odvijaju gotovo isključivo u ugostiteljskim objektima. Usprkos 
neprimjerenim uvjetima za rad i ograničenim sredstvima, lokalna 
nezavisna kulturna scena provodi velik broj programa u Karlovcu, 
uz redovita gostovanja karlovačkih umjetnika i organizacija u 
drugim gradovima. 


Neki od javnih prostora u kojima su se proteklih godina odvijali 
kulturni programi nezavisne scene sui Stari grad Dubovac, Foginovo 
kupalište, šanac i promenada, poligon Kinološko-športskog kluba 
Karlovac, Radićeva i okolne ulice, Trg bana Jelačića... 


Festivalska događanja u Karlovcu uz izvedbeno-prezentacijski 
dio često su imala i zagovaračku dimenziju kako bi se lokalnoj 
zajednici, medijima i donositeljima odluka ukazalo na potrebu 
sustavnije brige i potpore kulturnoj sceni koja nije dio postojećih 
gradskih ustanova u kulturi. 


Na lokalnoj razini trenutno ne postoji jasna strategija upravljanja 
postojećim javnim prostorima, kao ni strategija prenamjene 
nekadašnjih vojnih ili industrijskih objekata. Upravo ti prostori 
predstavljaju snažan potencijal za smještanje nezavisne kulturne 
scene koja već godinama javno zagovara njihovo očuvanje, kao i 
očuvanje postojeće kulturne baštine grada Karlovca (kino Edison, 
vojarne, Hrvatski dom, Stari grad Dubovac, željeznički kolodvor). 


Činjenica da je Grad Karlovac uložio znatna sredstva u uređenje dijela prostora Hrvatskog 


doma - Male Scene, ali bez pravovremenih konzultacija s relevantnim dionicima dovela 


je do situacije u kojoj uređeni prostor ne zadovoljava izvedbene i organizacijske potrebe 


programa nezavisne kulture kojoj je namijenjen. lako su učinjeni pomaci u komunikaciji 


između predstavnika udruga i Grada po pitanjima djelovanja, još uvijek postoje problemi pri 


korištenju i prenamjeni prostora, čime se onemogućava kontinuirano djelovanje i realizacija 


programa. 


“ NA TEMELJU NAVEDENOGA MOŽE SE ZAKLJUČITI KAKO SU 
NAJVEĆI PROBLEMI VEZANI UZ DJELOVANJE NEZAVISNE KULTURNE 


SCENE NA PODRUČJU KARLOVCA - 


NEDOSTATAK PROSTORA ZA 


RAD, PRODUKCIJU | PREZENTACIJU TE IZOSTANAK KONTINUIRANE 
I ADEKVATNE POTPORE NA LOKALNOJ RAZINI." 


2. AKTERI NEZAVISNE KULTURNE SCENE 


Akterima nezavisne kulture smatraju se prije svega samoorganizirane grupe građana 


i umjetnika, poput udruga, umjetničkih organizacija i neformalnih inicijativa koji su 


organizatori, producenti, promotori i distributeri kulturnih i umjetničkih programa i projekata. 


Također, akterima ove scene možemo smatrati i publiku svih vrsta, a najčešće su to mladi 


i pripadnici različitih subkulturnih skupina, kao i predstavnici brojnih marginaliziranih i 


socijalno isključenih grupa. S obzirom na participativnu i inkluzivnu prirodu i karakter 


kulturnih i umjetničkih praksi nezavisne kulture, publika je često sastavni dio projekata, a 


ponegdje i njihov suautor. 


2.1. PUBLIKA 


Publika, koja je raznolika i promjenjiva, predstavlja važan segment 
kulturnih događanja u Karlovcu, a dokaz toga su brojna kulturna 
događanja organizirana u posljednjih 10-ak godina koja su okupila 
velik broj gledatelja. Stoga je publici i njenom daljnjem razvoju 
potrebno posvetiti veliku pažnju. 


Nedostatna podrška razvoju nezavisne kulture utječe na brojnost 
i učestalost kulturnih i umjetničkih programa iz polja suvremenih, 
inovativnih, kritičkih, društveno-angažiranih, eksperimentalnih, 
istraživačkih i progresivnih praksi, čiji organizatori nemaju uvjete za 
kontinuiranu produkciju tijekom cijele godine i razvoj permanentnih 
programa. Stoga je karlovačka publika najvećim dijelom izložena 
komercijalnim programima, čije su ključne karakteristike stjecanje 
profita, laki žanrovi, senzacionalistički pristup i zabava. Izloženost 
takvim programima umanjuje otvorenost publike prema novim 
formama i žanrovima te joj otežava razumijevanje kompleksnijih 
kulturnih i umjetničkih programa koji od nje zahtijevaju veći 
misaoni angažman i koji predstavljaju ključne poluge zdravog 
razvoja svakog društva. 


Neophodno je publici omogućiti kontinuirani doticaj s novim 
kulturnim i umjetničkim praksama, senzibilizirati je i educirati 
za takve sadržaje, a ujedno joj osigurati participaciju u tzv. živoj 
kulturi u kojoj i sama postaje njen stvaratelj i sukreator, i tako 
prestaje biti samo puki konzument kulturnih proizvoda. 


Slijedom navedenoga, potrebno je stvoriti kvalitetnije uvjete 
rada za organizatore nezavisne kulture koji će imati dovoljno 
kapaciteta i resursa u lokalnoj sredini za produciranjem 
zahtjevnijih kulturnih i umjetničkih programa čime će sustavno 
navikavati i educirati lokalnu publiku na nove trendove koji se 
razvijaju kako na hrvatskoj, tako i na međunarodnoj suvremenoj 
kulturnoj i umjetničkoj sceni. Ujedno će akteri nezavisne kulture 
moći uspostavljati različite metode razvoja publike kojima će na 
kvalitetniji način privući novu publiku, zadovoljiti potrebe postojeće 
i potencijalne publike te poboljšati i produbiti odnose s njom, a sve 
u svrhu aktivnijeg uključivanja i aktivnog sudjelovanja publike u 
kreativnim procesima. 


Također je važno da organizatori programa kontinuirano prate 
komentare i reakcije publike na određeno događanje, organizatora, 
ali i na inicijative i pojedince koji stoje iza programa. Sustavnim 
praćenjem komentara može se dobiti mišljenje publike o 
izvođačima, produkciji, promociji, ali i mnogo šire (npr. o načinu 
korištenja sredstava dodijeljenih od lokalne samouprave). Na taj 
način mogu se unaprijediti aspekti organiziranja programa u kulturi 
uz izbjegavanje komercijalizacije programa ili prilagođavanja 


mainstream trendovima. Organizatori uz navedeno moraju zadržati 
identitet uz otvorenu mogućnost sudjelovanja i uključivanja publike 
kroz komentare i savjete. 


Otvaranje prostora publici za djelovanje uz mogućnost aktivnog 
sudjelovanja u kreiranju programa i pozitivnih promjena na lokalnoj 
kulturnoj sceni dovest će do obostranog poštovanja i uvažavanja. 


“ OTVARANJE PROSTORA PUBLICI ZA DJELOVANJE UZ MOGUĆNOST 
AKTIVNOG SUDJELOVANJA U KREIRANJU PROGRAMA | POZITIVNIH 
PROMJENA NA LOKALNOJ KULTURNOJ SCENI DOVEST ĆE DO 
OBOSTRANOG POŠTOVANJA | UVAŽAVANJA." 


2.2. SURADNJA 


Zahtjevi i promišljanja lokalnih organizacija u polju nezavisne 
kulture, bez obzira na višegodišnje iskustvo i djelovanje na sceni, 
nedovoljno su prihvaćeni od lokalne uprave. Osim međusobne 
komunikacije, izrazito je važna i uključenost sektora nezavisne 
kulture u sva pitanja vezana uz kulturni razvoj grada, kao i 
sudjelovanje u procesima donošenja odluka. 


Pored suradnje s administrativnim tijelima, važna je kontinuirana 
suradnja sa sličnim aktivnim organizacijama koje djeluju lokalno, 
nacionalno i internacionalno. Suradnju je potrebno održavati na 
svim razinama, a posebno kroz razmjene programa i zajedničke 
partnerske projekte koje je sve teže producirati samostalno. 
Suradnja i zajedničko dijeljenje resursa, savjeti i razmjena znanja, 
informacija i iskustva tako trebaju postati neizostavna praksa svih 
karlovačkih organizacija koje se na taj način mogu nadopunjavati 
i međusobno jačati. 


Važno je povezati i ujediniti aktere na nezavisnoj kulturnoj sceni 
radi ispunjavanja zajedničkih ciljeva, a to su razvijanje raznolikih 
kulturnih sadržaja u gradu Karlovcu i stvaranje adekvatnijih uvjeta 
za njihovo provođenje. Potrebno je izbjeći donošenje rješenja bez 
javnih rasprava i sudjelovanja zainteresiranih dionika te zajednički 
graditi praksu participativnih procesa donošenja odluka. 


Ovakav pristup koji će omogućiti uključivanje svih zainteresiranih 
dionika u procese donošenja odluka, bez ishitrenih odluka, dovest 
će do bolje pozicije nezavisne kulturne scene koja predstavlja 
najdinamičniji i najvibrantniji dio karlovačke kulture. Na taj način 
će se utjecati na sveukupnu kulturnu ponudu u gradu Karlovcu koja 
će voditi prema izgradnji suvremenog karaktera grada. 


2.3. KONTINUITET PROGRAMA 


Većina programa nezavisne kulture ima višegodišnji kontinuitet 
uspješnosti, a kulturne i umjetničke aktivnosti su prihvaćene i 
prepoznate u javnosti. Kontinuiranim radom na produkciji ovih 
prepoznatih programa, oni su iz godine u godinu unapređivani te su 
postali poligon za povezivanje različitih aktera i njihovo uključivanje 
u realizaciju. 


Međutim, za kontinuitet programa i njegovu vidljivost i još veću 
prepoznatost u javnosti izuzetno je važno postojanje opremljenog 
centra za nezavisnu kulturu koji će imati potporu i podršku iz više 
lokalnih i nacionalnih izvora. 


Zbog nedostatka centralnog prostora za odvijanje programa, 
zajedničkog pogona marketinga i informiranja, većina postojeće, ali 
i potencijalne publike se osipa, a njeno uključivanje i sudjelovanje u 
izgradnji lokalne scene je otežano. Rezultat toga je segmentiranje 
publike koja kontinuirano prati različite lokalne “podscene". 
Međutim, one se ne poistovjećuju sa širom, karlovačkom 
nezavisnom kulturom, organizatorima i izvođačima programa. 
Kontinuirani program u opremljenom Centru za nezavisnu kulturu 
pridonijet će formiranju prepoznatljivog identiteta nezavisne 
kulture koji će publika moći jasnije uočiti na karlovačkoj sceni. 


“ KONTINUIRANI PROGRAM U OPREMLJENOM CENTRU ZA NEZAVISNU 


KULTURU  PRIDONIJET ĆE 


FORMIRANJU 


PREPOZNATLJIVOG 


IDENTITETA NEZAVISNE KULTURE KOJI ĆE PUBLIKA MOĆI JASNIJE 


UOČITI NA KARLOVAČKOJ SCENI." 


3. PREPORUKE 


Nezavisna kulturna scena, kad uostalom i javne kulturne ustanove, 
mora za svoje djelovanje imati osigurane potrebne uvjete. Ti 
uvjeti uključuju kontinuiranu financijsku potporu iz više izvora te 
infrastrukturu koja će zadovoljiti sve potrebe rada, produkcije i 
prezentacije, što obuhvaća opremljeni scenski prostor, prostor za 
pripreme i probe programa, rezidencijalne programe, skladištenje 
opreme, uredske prostore, prostor za smještaj gostujućih 
umjetnika itd. Također, neophodno je i djelatnicima nezavisne 
kulture omogućiti adekvatne uvjete za rad (prostorne, tehničke, 
financijske i vremenske resurse) kako bi se nesmetano posvetili 
promišljanju, planiranju, razvoju, produkciji, realizaciji, distribuciji, 
promociji, medijaciji, edukaciji i evaluaciji programa, kao i 
sustavnom povezivanju s ostalim akterima u zemlji i inozemstvu. 


Trenutna sredstva koja se dodjeljuju organizacijama nezavisne 
kulture u okviru gradskih potpora programima u kulturi nedostatna 
su i za provedbu jednostavnijih programa, a kamoli za produkciju 
i prezentaciju postojećih i već prepoznatih programa, kojima bi se 
osigurala održivost i stabilan rad sektora u cjelini. Stoga se ovaj 
sektor nalazi u neravnopravnoj poziciji u odnosu na javni sektor koji 
uživa povlašten položaj. 


U skladu s navedenim, organizacije okupljene u mrežu KAoperativa 
daju sljedeće preporuke donosiocima i provoditeljima odluka u 
polju kulturne politike i drugih javnih politika u gradu Karlovcu te 
široj javnosti, a u cilju otklanjanja postojećih problema te rješavanja 
potreba nezavisne kulture i unapređenja njenog položaja: 


» osnovati, otvoriti i opremiti karlovački centar za nezavisnu kulturu njegovim 
smještanjem u jedan ili više objekata koji će biti prilagođeni specifičnim prostornim 
zahtjevima za zajedničko djelovanje nezavisne kulturne scene u Karlovcu 


» = uspostaviti primjeren participativan model upravljanja koji će provoditi sami 
korisnici prostora uz potporu lokalne uprave i administracije, ali i lokalne zajednice 


» uvesti stavku u proračun Grada Karlovca: “Karlovački centar za nezavisnu kulturu" 


» uspostaviti učinkovitu i dugoročnu potporu lokalnim organizacijama i inicijativama 


koje djeluju na nezavisnoj kulturnoj sceni 


» osnovati tijelo gradske uprave zaduženo za provedbu kulturne strategije Grada 


Karlovca (Upravni odjel za kulturu) 


» uključiti udruge civilnoga društva koje djeluju u polju suvremene kulture i 
umjetnosti u procese provedbe i razvoja gradskih strategija 


» osnovati kulturno vijeće koje će pokrivati sektor nezavisne kulture i tzv. urbane 
kulture unutar kojeg će biti objedinjene navedene grupe programa i projekata 


» pokrenuti ozbiljnu suradnju i redovitu, transparentnu komunikaciju lokalne 


samouprave i organizacija nezavisne kulture 


» poticati daljnji rad svih aktera na lokalnoj kulturnoj sceni po pitanju razvoja publike 


» omogućiti korištenje otvorenih i neiskorištenih javnih prostora za programe 


nezavisne kulture 


OPERANDUM su izradili članovi mreže organizacija nezavisne kulture KAoperativa: 
Pero Desović, udruga Studio 8 
Manuela Kasunić, udruga KA-MATRIX 
Denis Mikšić, udruga Domaći 
Aleksandra Podrebarac, udruga Carpe Diem 
Melita Spahić Bezjak, udruga Free Dance 
Domagoj Šavor, udruga Domaći, udruga Poluga 
Filip Trezner, udruga Izvan fokusa 


Uredio: Denis Mikšić, magistar novinarstva 
Lektura: Sandra Pavlović, profesorica hrv. jezika i književnosti 
Donator: Zaklada Kultura nova 

